ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ЗАЛОЖНОМ ПРАВУ НА ПОКРЕТНИМ СТВАРИМА УПИСАНИМ У РЕГИСТАР

Члан 1.

У Закону о заложном праву на покретним стварима уписаним у регистар („Службени гласник РС”, бр. 57/03, 61/05, 64/06 – исправка, 99/11 – др. закон и 99/11 – др. закон), у називу Закона, после речи: „СТВАРИМА” додају се речи: „И ПРАВИМА”.

Члан 2.

У члану 3. став 1. мења се и гласи:

„Уговор о залози садржи нарочито: дан закључења, име и презиме, пословно име или назив, пребивалиште или боравиште, односно седиште повериоца, залогодавца и дужника, ако дужник и залогодавац нису исто лице, опис предмета заложног права и податке о потраживању које се обезбеђује.”

Члан 3.

У члану 4. додаје се став 3, који гласи:

„Поверилац који је стекао заложно право предајом ствари у државину или на други законом одређени начин, може захтевати упис свог права залоге у Регистар залоге, ради стицања права првенства наплате у складу са овим законом.”

Члан 4.

У члану 9. став 3. мења се и гласи:

„Предмет заложног права може бити и збир покретних ствари, који се налази на одређеном месту, укључујући и инвентар који, у смислу овог закона, чине покретне ствари које су намењене продаји или давању у закуп, као и сировине и материјали који се користе при обављању делатности.”

Додаје се став 4, који гласи:

„У случају из става 3. овог члана, заложно право се по самом закону проширује на све покретне ствари које постану саставни део збира покретних ствари после заснивања залоге, ако су у својини залогодавца.”

Члан 5.

После члана 9. додају се назив члана 9а и члан 9а, који гласе:

„Залагање средстава на посебном банковном рачуну

Члан 9а

Предмет заложног права могу бити и потраживања залогодавца која се, у складу са уговорима из којих настају, уплаћују на посебан банковни рачун залогодавца (залагање средстава на посебном банковном рачуну).

У случају из става 1. овог члана, предмет заложног права су потраживања залогодавца из предметних уговора, а у Регистру залоге се уписују и подаци о посебном банковном рачуну залогодавца на који се та потраживања уплаћују.”

Члан 6.

У члану 10. став 2. мења се и гласи:

„Заложно право на потраживању стиче се на основу уговора о залози потраживања уписом у Регистар залоге, без обзира на то да ли је дужник раније обавештен о залагању.”

У ставу 3. после речи: „бити” додаје се реч: „удели”.

Члан 7.

Назив члана 16. и члан 16. мењају се и гласе:

„Одређивање овлашћеног лица

Члан 16.

Уговором о залози или посебним пуномоћјем заложни поверилац или више њих могу овластити треће лице да предузима правне радње ради заштите и намирења обезбеђеног потраживања (у даљем тексту: овлашћено лице).

Овлашћено лице у односу на залогодавца има права заложног повериоца.

За одрицање од заложног права овлашћено лице мора имати посебно овлашћење.

У Регистар залоге уписују се подаци о овлашћеном лицу уместо заложног повериоца.

Ако има више заложних поверилаца они могу на начин из става 1. овог члана одредити једног од њих да обавља послове овлашћеног лица.”

Члан 8.

У члану 27. став 3. речи: „предузеће, привредно друштво, ималац радње” замењују се речима: „привредно друштво, предузетник”.

Члан 9.

У члану 28. став 1. брише се.

У досадашњем ставу 2, који постаје став 1, речи: „У случају из става 1. овог члана” замењују се речима: „Ако је залогодавац физичко лице које уговор о залози закључује изван оквира привредне делатности”, а реч „и” брише се.

Досадашњи став 3. постаје став 2.

У досадашњем ставу 4, који постаје став 3, речи: „да ће предмет заложног права прећи у својину повериоца уместо исплате дуга или” бришу се, а реч: „га” замењује се речима: „предмет заложног права”.

Досадашњи став 5. постаје став 4.

Члан 10.

Члан 31. мења се и гласи:

„Члан 31.

Ред првенства између заложног права које настаје предајом заложене ствари у државину повериоцу и заложног права уписаног у Регистар залоге одређује се према времену (дан, час и минут) пријема захтева за упис заложног права у Регистар залоге.

Ако заложно право које настаје предајом ствари у државину није уписано у Регистар залоге, оно не ужива првенство у односу на заложно право уписано у регистар.”

Члан 11.

Назив члана 32. и члан 32. бришу се.

Члан 12.

Члан 34. мења се и гласи:

„Члан 34.

Утврђивање реда првенства за обезбеђење потраживања по основу јавних прихода врши се на начин предвиђен чланом 30. овог закона.”

Члан 13.

Назив члана 36. и члан 36. мењају се и гласе:

„Почетак намирења и упис у Регистар залоге

Члан 36.

Заложни поверилац је дужан да Регистру залоге достави обавештење о намери да своје доспело потраживање намири из вредности предмета заложног права, ради објављивања обавештења и уписа забележбе намирења.

Поступак вансудског намирења почиње истеком рока од 30 дана од дана објављивања обавештења од стране Регистра залоге.

Заложни поверилац је дужан да обавештење из става 1. овог члана истовремено пошаље дужнику и залогодавцу, када то није исто лице, као и трећем лицу код кога се заложена ствар налази.”

Члан 14.

Назив члана 37. и члан 37. бришу се.

Члан 15.

У члану 39. став 1. реч: „достављања” замењује се речју: „објављивања”, а речи: „заложног повериоца” замењују се речима: „из члана 36. став 1. овог закона”.

Члан 16.

Члан 40. мења се и гласи:

„Члан 40.

По истеку рока из члана 36. став 2. овог закона, заложни поверилац има право да предмет заложног права узме у државину.”

Члан 17.

У називу члана 41. после речи: „права” додају се речи: „у случају вансудског намирења”.

У члану 41. став 2. после речи: „Регистра залоге” додају се речи: „са уписаном забележбом намирења”.

Члан 18.

У члану 42. став 1. речи: „После достављања” замењују се речима: „Од дана објављивања”, а речи: „заложног повериоца” замењују се речима: „из члана 36. став 1. овог закона”.

Члан 19.

У члану 43. став 1. мења се и гласи:

„Од дана објављивања обавештења из члана 36. став 1. овог закона, заложни поверилац може захтевати од суда одлуку да се предмет заложног права прода у складу са законом који уређује поступак извршења и обезбеђења.”

Додаје се став 3. који гласи:

„Уз предлог за извршење доставља се извод из Регистра залоге са уписаном забележбом намирења и уговор о залози.”

Члан 20.

У члану 44. став 1. речи: „од 30 дана од уписа почетка намирења у Регистар залоге” замењују се речима: „из члана 36. став 2. овог закона, ако је таква продаја пуноважно уговорена уговором о залози”.

После става 1. додаје се нови став 2, који гласи:

„Извод из Регистра залоге са уписаном забележбом намирења даје овлашћење повериоцу да у име и за рачун власника заложене ствари закључи уговор о продаји предмета заложног права у поступку вансудског намирења.”

Досадашњи ст. 2. и 3. постају ст. 3. и 4.

Члан 21.

Назив члана 45. и члан 45. бришу се.

Члан 22.

Назив члана 48. и члан 48. мењају се и гласе:

„Обавештавање о вансудској продаји

Члан 48.

Обавештење о месту и времену одржавања вансудске продаје објављује се на интернет страници Регистра залоге најмање 15 дана пре дана одржавања вансудске продаје.”

Члан 23.

У члану 50. став 1. речи: „судској или” бришу се.

Члан 24.

У члану 55. после речи: „брисање” реч: „или” замењује се запетом, а речи: „којом се утврђује да је заложно право престало” замењују се речима: „или други документ из којег проистиче да је заложно право престало”.

Члан 25.

У члану 56. став 1. после речи: „стварима” додају се речи: „и правима”.

После става 1. додају се нови ст. 2. и 3, који гласе:

„У Регистар залоге може се уписати и задржавање права својине из уговора о продаји покретних ствари са задржавањем права својине ради обезбеђења продавчевог потраживања до исплате цене у потпуности.

Задржавање права својине из става 2. овог члана има дејства према купчевим повериоцима ако је уписано у Регистар залоге пре купчевог стечаја или пре пленидбе ствари.”

Досадашњи ст. 2. и 3. постају ст. 4. и 5.

Члан 26.

У члану 59. додаје се став 5, који гласи:

„Документација на основу које је извршена регистрација података доступна је у складу са прописима који уређују заштиту података о личности и пословну тајну.”

Члан 27.

У члану 62. став 1. тачка 1) после речи: „или” додаје се реч: „овлашћеном”.

Тачка 3) мења се и гласи:

„3) податке о основном и максималном износу обезбеђеног потраживања, а за будуће или условно потраживање, податак о износу из члана 7. став 4. овог закона;”.

Став 5. брише се.

Члан 28.

Назив члана 64. и члан 64. мењају се и гласе:

„Упис и брисање забележби

Члан 64.

У Регистар залоге уписују се забележба намирења из члана 36. став 1. овог закона, као и забележба спора по тужби за брисање заложног права или другог спора у вези са регистрованим заложним правом.

За брисање забележбе намирења из члана 36. став 1. овог закона прилаже се анекс уговора о залози или други одговарајући документ из кога се може на несумњив начин утврдити да је поверилац одустао од намирења потраживања и да постоји сагласност воља да се продужи рок доспелости обезбеђеног потраживања.

Забележба намирења из члана 36. став 1. овог закона брише се по службеној дужности истеком рока од 18 месеци од дана уписа.

Уколико је уговор о залози на основу кога је извршена регистрација заложног права оверен, документ из става 2. овог члана који се прилаже ради брисања регистроване забележбе да је започео поступак намирења, мора бити оверен.

За брисање забележбе спора прилаже се правноснажна одлука суда или поравнање којим је предметни спор окончан.”

Члан 29.

Члан 65. мења се и гласи:

„Члан 65.

Документација у папирној форми на основу које је извршен упис података у Регистар залоге, односно на основу које је заложно право брисано, чува се пет година од дана наступања правноснажности решења којим је заложно право брисано.

Документација из става 1. овог члана преводи се у електронску форму и чува у складу са прописима којима се уређује чување архивске грађе и документарног материјала.”

Рок за доношење подзаконских аката

Члан 30.

Министар надлежан за послове привреде ускладиће са овим законом подзаконске акте којима се ближе прописује садржина Регистра залоге и документација потребна за регистрацију, у року од шест месеци од дана ступања на снагу овог закона.

Прелазне и завршне одредбе

Члан 31.

Повериоци који су до дана почетка примене члана 3. овог закона стекли заложно право предајом ствари у државину или на други законом одређени начин уживају право првенства у намирењу у односу на доцније заложно право уписано у Регистар залоге, само ако је уговор сачињен у писаној форми и оверен од стране органа надлежног за оверу потписа пре почетка примене овог закона.

Члан 32.

Одредбе чл. 3. и 25. овог закона, примењују се од 1. јануара 2021. године.

Члан 33.

Овај закон ступа на снагу осмог дана од дана објављивања у „Службеном гласнику Републике Србије”.